ToekomsVenster: Die gelykenis van die mosterdsaadjieFoto: Crossroadsinitiative.com 30 Hy het ook gesê: “Hoe sal ons die koninkryk van God voorstel, of met watter gelykenis sal ons dit uitbeeld? 31 Dit is soos ŉ mosterdsaadjie. Wanneer dit in die land geplant word, is dit die kleinste van al die soorte saad daar in die land. 32 Maar as dit eenmaal geplant is, kom dit op en word dit groter as al die tuinplante. Dit kry sulke groot takke dat die voëls in sy skaduwee kom nes maak.” – (Matteus 13:31-32; Lukas 13:18-19) Iewers lui die spreekwoord: “Moenie die dag van klein dinge geringskat nie.” Dié gedeelte sluit weer eens aan by die sentiment wat in die voorafgaande gedeelte uitgespreek word. Die begin mag nederig, onaansienlik en twyfelagtig voorkom, maar die resultaat is oorweldigend en beïndruk. Die mosterdsaadjie word gesê is die kleinste van alle saadjies. Jy moet fyn kyk om dit raak te sien. Jy kan dit veral miskyk as dit eers op die grond waarin dit geplant word geland het. Met die nodige sorg en geduld groei dit egter in ŉ boom wat die voëls van die hemel huisves. Moenie die dag van klein dinge geringskat nie. Jesus het met twaalf dissipels begin. Vandag is die kerk ŉ wêreldwye realiteit met miljoene lede. Ek is altyd beïndruk met mense se planne wat in nederigheid begin het en geleidelik tot iets groots ontwikkel. Waar visie en volharding is, kan betekenisvolle dinge tot stand kom. Dit begin egter met die klein en nederige saadjie. Veral jong mense land soms in die versoeking om alles gou te wil hê. Hulle wil nie graag hoor van die opoffering wat die vrug vooraf gegaan het nie. Wees getrou in die kleine, God sal jou nie teleurstel nie. Hosea 4:6 – My volk gaan onder omdat hulle nie aan My toegewy is nie.